На основу члана 29, 65 и 66 Статута Друштва психолога Србије Извршни одбор на својој редовној седници од 01.07.2021.године доноси

**ПРАВИЛНИК**

**О ДОДЕЛИ НАГРАДЕ ЗА ЖИВОТНО ДЕЛО**

**ДРУШТВА ПСИХОЛОГА СРБИЈЕ**

 **I Опште одредбе**

Члан 1

Правилник о додели награде за животно дело Друштва психолога Србије садржи критеријуме за доделу награде, право и начин предлагања за награду, формирање, задатке и правила рада Жирија, облик награде и начин њене доделе.

 **II Критеријуми за доделу награде**

Члан 2

Награда за животно дело (у даљем тексту: Награда) је Награда коју Друштво психолога Србије (у даљем тесту: Друштво) додељује својим истакнутим члановима за изузетан професионални и друштвени рад у области психологије, укупан дугогодишњи изузетан допринос развоју психологије као науке и струке, као и за афирмацију наше струковне организације.

Члан 3

Приликом одлучивања о додели Награде узима се у обзир значајност доприноса у следећим активностима:

рад на унапређењу и подизању стандарда струке кроз креативност односно иновативност

* установљавање и примена нових модела/услова  за научно-истраживачки рад и организовање рада или руковођење научним институцијама
* професионална репутација у струци
* друштвена одговорност
* поштовање високих етичких стандарда
* научни рад процењен на основу устаљених и признатих стандарда у овој области
* координација и руковођење научно-истраживачким радом, односно руковођење националним или међународним пројектима
* образовање и формирање научних и стручних кадрова
* руковођење образовним институцијама

- Учествовање на међународним научно стручним конгресима

- Објављивање научно стручних радова код нас и у свету

-  Учешће у раду органа, тела секција или подружница Друштва психолога Србије, допринос унапређивању рада Друштва, организовање научно стручних скупова, едукација.

-   Ангажовање на афирмацији психологије као струке и науке у широј домаћој и међународној јавности.

Члан 4

Предлоге са образложењем могу поднети подружнице, секције, Извршни одбор Друштва, председник Друштва, група од најмање пет чланова Друштава.

Предлоге треба послати на адресу Друштва најкасније месец  дана пре одржавања Конгреса психолога Србије.

**III Жири и његов рад**

Члан 5

Жири за доделу награде именује на четири године Извршни одбор, а на предлог подружница, секција и појединих чланова Друштва. Чланови Жирија се могу именовати највише два пута.

Жири се састоји од три до пет угледних и афирмисаних чланова Друштва.

 Чланови Жирија не могу бити кандидати за награду.

Члан 6

Награда се додељује сваке године, ако Жири процени да постоји довољно кандидат који задовољава високе стандарде наведених критеријума.

Члан 7

Жири доноси своје одлуке јавним гласањем. За доделу награде потребна је већина гласова од укупног броја чланова Жирија.

Јавност рада Жирија се обезбеђује објављивањем имена номинованих кандидата за признање и одлуке Комисије о избору уз образложење у Психолошким новинама и на сајту Друштва

Члан 8

О својој одлуци са образложењем Жири обавештава Извршни одбор Друштва најмање 15 дана пре одржавања Конгреса психолога, а потом о својој одлуци и образложењу одлуке извештава и на Конгресу психолога.

Члан 9

 Уколико чланови Жирија оцене да ниједан од приспелих предлога не испуњава критеријуме за доделу Награде или ако не буде предлога за додељивање награда у овом периоду, Награда се не додељује. У том случају Жири је дужан да писано образложење о разлозима недодељивања награде и саопшти на Конгресу психолога.

Члан 10

Административне послове и архиву жирија води секретар Друштва психолога Србије.

**IV Награда**

Члан 11

Награда се састоји од плакете.

Одлуку о облику, величини и садржају плакете доноси Извршни одбор Друштва.

Средства за израду плакете обезбеђује Друштво.

**V Завршне одредбе**

Члан 12

О извршењу овог Правилника стара се Извршни одбор Друштва психолога Србије.

Члан 13

Овај Правилник ступа на снагу даном доношења.